વર અને વરસાદ બેઉ ભીના કરે છે. વરસાદ સહુને ભીના કરે છે અને વર ઘર માટે પરસેવો પાડીને પોતાના કપડા ભીના કરે છે. વર અને વરસાદ બેઉ તોફાની હોય છે. વરના તોફાનો પર વહુનો કાબુ હોઈ શકે છે, પણ વરસાદના તોફાનો પર કોઈનો કાબુ નથી હોતો. વર અને વરસાદ બેઉ મેકઅપ ખરાબ કરે છે. વર અને વરસાદ બેઉ પડે છે. એકનાં સ્વભાવમાં પડવું છે બીજો લગ્ન કરીને પડે છે. ખાડામાં. ઘણી વખત વરસાદ ખેંચાઈ જાય છે, વર પણ પત્નીનું શોપિંગ, વહેવાર અને ઘર ખર્ચમાં ખેંચાઈ જતો હોય છે. વરસાદ ઝરમરથી લઈને ધોધમાર વરસે છે. વર મરતાં મરતાં હસી શકે છે. ખડખડાટ હસવા માટે તો એને ઓફિસ કે બેચલર પાર્ટીમાં જવું પડે છે.